Գայանե Փայտյան

**Գայանե Ալբերտի Փայտյան** (), լրագրող, սցենարիստ, հեռուստահաղորդավար, դասախոս։

## Կենսագրություն
Գայանե Ալբերտի Փայտյանը ծնվել է 1974 թվականի հունիսի 30-ին, Երևանում։ Մայրը մասնագիտությամբ մանկավարժ է, հայրը՝ ինժեներ-ավտոմեխանիկ։

1991 թվականին ընդունվել է Երևանի պետական համալսարանի բանասիրական ֆակուլտետի ժուռնալիստիկայի բաժին և սկսել է թղթակցել «Ավանգարդ» թերթին։ Ուսմանը զուգահեռ՝ աշխատել է Հայաստանի ազգային հեռուստաընկերությունում, 1991-1992 թվականներին եղել է Հայաստանի ազգային հեռուստաընկերության «Մայրաքաղաք» հաղորդման մեկնաբանը, 1992-1994 թվականներին` «Ա1» հեռուստաընկերության «Թափանցիկ դռներ», «Հաու դու յու դու», «Մամուլի ակումբ» հաղորդումների թղթակիցը, հեղինակը և հաղորդավարը։

1993 թվականին սրտի կաթվածից մահացել է հայրը, ով նրա կյանքում առանձնահատուկ դեր է ունեցել։

1994 թվականին մասնակցել է Ֆրանսիայի Պոր դը Բուկ քաղաքում անցկացվող ամենամյա միջազգային կինոփառատոնին և Երևանի կենդանաբանական այգու մասին պատմող տեսաֆիլմով ընդգրկվել մասնակիցների լավագույն հնգյակում։ 

1996 թվականին Գայանե Փայտյանն ավարտել է համալսարանը, աշխատանքի անցել «Նորք» հեռուստաընկերությունում (հետագայում՝ հայկական երկրորդ պետական հեռուստաընկերություն), 1998-1999 թվականներին եղել «Նորք» հեռուստաընկերության «Լուրեր» ծրագրի տնօրենը և «Արտ 13» հեռուստաընկերության խմբագիրը, հեղինակել և վարել է «Ծանոթ անծանոթ» հաղորդաշարը։

Որպես լրատվական մեկնաբան՝ 1995-1999 թվականներին աշխատել է Հայաստանի ազգային հեռուստաընկերությունում, 1999-2015 թվականներին՝ Հայկական երկրորդ հեռուստաալիքի «Լրաբեր» լրատվական ծրագրում։ 2000-2008 թվականներին եղել է ՀՀ Ազգային Ժողովի հասարակայնության հետ կապերի վարչության գլխավոր մասնագետը։ 2004 թվականից եղել է միջազգային հեռուստատեսային ակադեմիայի անդամ։ 2006 թվականին Հայկական երկրորդ հեռուստաալիքով հեղինակել և վարել է «Կախման կետեր», 2017 թվականից՝ «Զրույց Փայտյանի հետ» հաղորդաշարերը։ 

2006 թվականին ԱՄՆ Պետդեպարտամենտի լրատվամիջոցների համար հատուկ ծրագրով վերապատրաստվել և որակավորվել է ԱՄՆ-ում, իսկ 2009 թվականին դարձյալ ԶԼՄ ներկայացուցիչների համար հատուկ ծրագրով վերապատրաստվել է Եգիպտոսում, մասնակցել է միջազգային դասընթացների եվրոպական մի շարք երկրներում։

Տարբեր տարիներին դասախոսել է Հայաստանում ֆրանսիական և Երևանի Խ. Աբովյանի անվան պետական մանկավարժական համալսարաններում։ 2008 թվականին հիմնադրել և ղեկավարել է հաղորդավարների և լրագրողների մասնագիտացված «TV Իդեալ» դպրոց-ստուդիան։

Բազմաթիվ դոկումենտալ ֆիլմերի հեղինակ է` «Հայաստանի և Արցախի պատմական վանքերն ու հուշարձանները», «Հնդկաստան», «Իրանի Իսլամական Հանրապետություն», «Մեր հարևանները», «Իրաք», «Բաբելոնի գաղտնիքները», «Բահրեյնի թագավորության հրաշքը», «Քուվեյթ», «Ալբանիա. պատերազմ և խաղաղություն», «Հռոմ՝ հավերժական քաղաք», «Փարիզ. սեր ու գույն», և այլն։

Գայանե Փայտյանը մահացել է 2022 թվականի հոկտեմբերի 27-ին՝ ծանր հիվանդությունից հետո։

## Մրցանակներ
Հեռուստատեսության բնագավառում երկարամյա անբասիր աշխատանքի համար 2018 թվականին պարգևատրվել է Երևանի քաղաքապետի շնորհակալագրով։

## Ընտանիք
2009 թվականին Գայանե Փայտյանն ամուսնացել է մասնագիտությամբ ինժեներ Էդուարդ Միհրանյանի հետ։ 2017 թվականին ունեցել են երկվորյակ դստրեր՝ Էվա և Էլլա։

Կրտսեր քույրը՝ Մարիաննա Փայտյանը, լրագրող է, վավերագրական հեռուստաֆիլմերի սցենարիստ։

## Ծանոթագրություններ

## Աղբյուրներ
*Գայանե Փայտյանի մասին zarkfoundation.com կայքում
*Գայանե Փայտյան, "Ճակատագրեր" ֆիլմաշար
*Գայանե Փայտյան, "Կեսգիշերնանց" հեռուստաշարք
*Երևանի մամուլի ակումբ, Գայանե Փայտյան 
*Գայանե Փայտյան, Մեր մեջ ասած հաղորդաշար

Կատեգորիա:Հայ լրագրողներ
Կատեգորիա:Հայ հաղորդավարներ
Կատեգորիա:Հայ սցենարիստներ
Կատեգորիա:Հեռուստատեսությունը Հայաստանում